**Stanovy SZ RTVŠ**

**Časť prvá  
VŠEOBECNÉ USTANOVENIA**

**§ 1**

1. Slovenský zväz rekreačnej telesnej výchovy a športu /ďalej SZ RTVŠ/ je záujmovou telovýchovnou organizáciou, ktorú na základe dobrovoľnosti vytvorili odbory a kluby RTVŠ, ktorých programom je zabezpečovať rekreačnú telesnú výchovu a šport na území Slovenska.
2. SZ RTVŠ je samostatným politicky nezávislým telovýchovným združením s právnou subjektivitou, ktoré svoju činnosť zabezpečuje v súlade s ústavou SR a platnými zákonmi.
3. Sídlom SZ RTVŠ je Bratislava.
4. SZ RTVŠ si stanovuje vlastnú symboliku.

**§ 2**

1. Poslaním SZ RTVŠ je :

a) podieľať sa na telesnom, funkčnom a pohybovom rozvoji členstva i širokej verejnosti                                                                            b) realizovať plnenie zdravotných, výchovných a vzdelávacích úloh so zameraním na upevnenie aktívneho zdravia, zvyšovanie výkonnosti a zdatnosti občanov,  
c) zabezpečovať a rozvíjať jednotlivé druhy a formy rekreačnej telovýchovnej a športovej činnosti v zmysle modernizačných trendov,  
d) zastupovať záujmy členov SZ RTVŠ vo vzťahu k štátnym orgánom, samosprávnym orgánom a občianskym združeniam pôsobiacim v oblasti telesnej výchovy a športu,  
e) vytvárať potrebné koordinačné a odborné zväzové štruktúry, ktoré plnia úlohy podľa schválených zásad,  
f) propagovať činnosť zväzu v masovokomunikačných prostriedkoch,  
g) starať sa o výchovu a odborný rast telovýchovných kádrov pre potreby zväzu i mimo zväzových záujemcov.

**Druhá časť  
ČLENSTVO, PRÁVA A POVINNOSTI ČLENOV SZ RTVŠ**

**§ 3**

1. Riadnym členom SZ RTVŠ sa môže na základe dobrovoľnosti stať každý odbor/klub RTVŠ alebo fyzická osoba (individuálne členstvo), ktorí súhlasí s poslaním a stanovami zväzu a v súlade s nimi chce vo zväze aktívne pracovať. Práva a povinnosti fyzických osôb rieši osobitný vykonávací predpis.
2. Členstvo vzniká písomným podaním prihlášky odboru/klubu RTVŠ a jej schválením vo Výbore SZ RTVŠ.
3. Členstvo zaniká :

a) vystúpením odboru/klubu zo zväzu - vždy písomne na základe rozhodnutia orgánu,  
b) vylúčením za neplnenie základných povinností člena a nedodržiavanie stanov SZ RTVŠ, na základe rozhodnutia orgánu  
c) ukončením činnosti odboru/klubu RTVŠ.

1. O vylúčení z členstva SZ RTVŠ rozhoduje výbor SZ RTVŠ. V odvolacom konaní Rada SZ RTVŠ.

**§ 4**

1. Základné práva člena SZ RTVŠ  
   Člen má právo :

a) zúčastňovať sa podľa svojich záujmov a možností na telovýchovnom procese, kultúrnom, spoločenskom živote zväzu a ďalších podujatiach organizovaných zväzom, za výhodnejších podmienok ako nečlenovia,  
b) podieľať sa na čerpaní účelových prostriedkov, ktoré zväz obdržal zo spoločenských prostriedkov, alebo získal z hospodárskej alebo inej činnosti podľa pravidiel schválených orgánom zväzu,  
c) aktívne sa zapájať do demokratickej výstavby a riadenia republikového zväzu a jeho orgánov.

**§ 5**

1. Základné povinnosti člena zväzu

Vstupom do SZ RTVŠ sa oddiely/kluby RTVŠ dobrovoľne zaväzujú plniť tieto povinnosti :

a) iniciatívne sa podieľať na práci zväzu v zmysle stanov a plniť úlohy vyplývajúce zo stanov,  
b) podieľať sa na financovaní zväzu a zväzových súťaží formou členského príspevku odsúhlaseného orgánmi SZ RTVŠ,  
c) hospodáriť s prostriedkami pridelenými odboru/klubu výhradne podľa stanovenej účelovosti.

**Tretia časť  
ORGANIZAČNÁ VÝSTAVBA A ŠTRUKTÚRA**

**§ 6**

1. Základným článkom zväzu RTVŠ sú odbory/kluby RTVŠ, ktoré existujú samostatne, v telovýchovných jednotách, školách alebo v iných inštitúciách.
2. V prípade, že existujú samostatne, majú právnu subjektivitu na základe vlastných stanov schválených MV SR.
3. Odbory/kluby RTVŠ môžu mať vytvorené oddiely podľa záujmov cvičencov. Činnosť odboru/klubu a jeho členenie sa upravuje vlastným organizačnými zásadami.
4. Najvyšším orgánom odboru/klubu RTVŠ je valné zhromaždenie resp. členská schôdza.
5. Pre riadenie odboru/klubu RTVŠ si môže členská schôdza zvoliť vedenie odboru/klubu.

**§ 7**

1. Odbory/kluby RTVŠ sa môžu združovať v rámci regionálneho zväzu RTVŠ.
2. Regionálny zväz je organizačným článkom Slovenského zväzu RTVŠ s možnosťou právnej subjektivity.
3. Orgánmi regionálneho zväzu RTVŠ sú :  
   Valné zhromaždenie RZ RTVŠ  
   Rada RZ RTVŠ  
   Výbor RZ RTVŠ

**§ 8**

1. Najvyšším orgánom SZ RTVŠ je Valné zhromaždenie.
2. Valné zhromaždenie :

a) volí na trojročné funkčné obdobie  
- najmenej 5 členný výbor zväzu RTVŠ a jeho predsedu  
- 3-oj člennú kontrolnú komisiu,  
- generálny sekretár zväzu je prijímaný na základe výberového konania a je nevoleným členom výboru SZ RTVŠ   
b) schvaľuje stanovy SZ RTVŠ, rozhoduje o vzniku, zániku SZ RTVŠ,  
c) vytyčuje perspektívy zväzu, prerokováva správu o činnosti a hospodárení za uplynulé obdobie,  
d) riadi sa stanovami SZ RTVŠ a vlastným rokovacím poriadkom, voľby sa uskutočňujú podľa vlastného volebného poriadku

1. V období medzi Valnými zhromaždeniami usmerňuje činnosť zväzu Rada SZ RTVŠ, zložená zo zástupcov regionálnych zväzov, ktorým bol na základe rozhodnutia orgánu RZ RTVŠ daný mandát. Členmi Rady sú i členovia Výboru SZ RTVŠ. Rada zasadá najmenej 1x v roku. Rozhoduje o zásadných otázkach, pokiaľ nie sú v kompetencii Valného zhromaždenia.
2. Výbor zväzu organizuje a riadi činnosť v období medzi zasadnutiami Rady. Schádza sa najmenej 1x za dva mesiace.

**§ 9**

1. Zastupovať zväz navonok na jednotlivých organizačných stupňoch sú zmocnení predseda, gen. sekretár resp. iný poverený člen príslušného výboru.

**Štvrtá časť  
MAJETOK A HOSPODÁRENIE**

**§ 10**

Zdroje prostriedkov :

1. Majetok získaný prevodom zo SZTK, AŠPV a iných organizácií.
2. Členské príspevky a ostatné účastnícke poplatky stanovené príslušným orgánom SZ RTVŠ.
3. Dotácie zo Slovenského združenia telesnej kultúry.
4. Štátne dotácie na telovýchovnú a športovú činnosť.
5. Dary, rozličné subvencie a sponzorské príspevky od jednotlivcov a organizácií.
6. Príjmy z vlastnej podnikateľskej, propagačnej, telovýchovnej, športovej a spoločenskej činnosti a ich hospodárenia  
   - predaj metodických materiálov  
   - školenia pre potreby vlastných členov a členov iných subjektov  
   - školenia súkromných podnikateľov v oblasti telovýchovných a športových aktivít za poplatok  
   - semináre, víkendové aktivity  
   - zájazdy a rekreačné pobyty s telovýchovnou a športovou náplňou
7. Hospodárenie SZ RTVŠ sa riadi všeobecne platnými právnymi normami a ekonomickými pravidlami. Ekonomické operácie schvaľuje zodpovedný orgán SZ RTVŠ.

**Piata časť  
ZÁVEREČNÉ USTANOVENIE**

**§ 11**

1. Tieto stanovy nadobúdajú platnosť dňom registrácie na MV SR.
2. Výklad stanov robí Výbor SZ RTVŠ.